**Roy Amundsen** (født 24. april 1955) er en norsk tidligere fotballmålvakt.

Amundsen er fra Notodden, der han fra ung alder fremsto som et allsidig idrettstalent og viste særlig anlegg for fotball og bryting. Notodden har tradisjoner for brytesport, og Amundsen ble norgesmester både i gutte- og juniorklassen. Han engasjerte seg deretter i den lokale fotballklubben Snøgg. Dette førte til 16 kamper på aldersbestemte landslag, bl.a. tidenes første norske G16-landskamp mot Danmark i 1971. Denne endte med tap 1–6 i en kamp der også de senere landslagsspillerne Svein Grøndalen og Gabriel Høyland spilte.

I Snøgg ble han førstekeeper som 17-åring i 1972. Foran 1973-sesongen ble han hentet til det nyopprykkede toppserielaget Start, der han sto i mål i to sesonger. I 1974 kom han også med på U-landslaget.

I 1975 vendte Amundsen tilbake til Notodden og spilte i to sesonger spiss for Snøgg i 3. og 4. divisjon. I den andre av disse laget han 26 seriemål. I 1977 vendte han tilbake til toppfotballen og keeperplassen i Start, og fremsto som en av landets beste målvakter. I 1978 bidro han sterkt til klubbens første seriemesterskap ved å bare å slippe inn 13 mål på 22 kamper. 

Fremgangen førte også Amundsen inn på landslaget. Tidlig i 1979 tok hans tidligere trener på juniorlandslaget og i Start, Tor Røste Fossen, ham ut til en kamp mot Portugal. Deretter ble han fast, og sto, med ett unntak, samtlige resterende kamper på OL-laget og førstelaget det året (12 kamper). I 1980 vendte han tilbake til Snøgg i 3. divisjon. Han ønsket å delta i Moskva-OL i 1980, men etter at Norge vedtok å boikotte lekene takket han nei til videre landslagsspill i en alder av 25 år. Han ble avløst på landslaget av Tom R. Jacobsen.

Amundsen kom tilbake på landslaget da Jacobsen ble langtidsskadet og spilte to kamper i 1981 som en av få spillere fra 3. nivå som har representert Norge på A-landslaget. I en 3. divisjonskamp mellom Snøgg og Åssiden 20. juni 1981 ble han provosert av enkelte av motspillerne, tok igjen mot en ung Odd Johnsen, og ble utvist. I det påfølgende hendelsesforløpet mistet han besinnelsen og slo ned og sparket dommeren Tor Møien. Episoden førte til politianmeldelse, en betinget dom på 60 dager og utestengelse fra all idrett ut 1983.

Etter å ha sonet ferdig, var Amundsen i 1984 tilbake på banen for Snøgg, som nå befant seg i 4. divisjon. Denne gang som midtbanespiller, men endte igjen som klubbens toppscorer. Våren 1985 ble han vervet til nyopprykkede Mjøndalen, der han ble lagkamerat med bl.a. Odd Johnsen. Etter å ha måttet utsette comebacket på grunn av skade, var han på sommeren tilbake i toppfotballen til tross for fire års pause. I 1986 klarte Mjøndalen en sterk sølvmedalje i serien, men året etter ble det nedrykk, hvorpå Amundsen igjen valgte å vende tilbake til i hjemklubben, der han avsluttet karrieren etter 1989-sesongen. Han har også i perioder vært keepertrener for Snøgg.

Amundsen var en sikker keeper med god fysikk, reaksjonsrask og god på streken, uredd, kjapp og kontant i utrusningene, og kjent for lange og presise utspark.

Meritter
--------

* Seriemester for Start i 1978
* Sølvmedalje med Mjøndalen i 1986
* Bronsemedalje med Start i 1973 og 1979
* 15 landskamper i perioden 1979-81

Landskamper
-----------

| Nummer | Dato | År | Motstander | Sted | Type | Resultat |
| --- | --- | --- | --- | --- | --- | --- |
| For Start |
| 1 | 9. mai | 1979 | Portugals flagg Portugal | Ullevaal Stadion, Oslo | EM-kvalifisering | 0-1 |
| 2 | 16. mai | 1979 | Irlands flagg Irland | Tolka Park, Dublin | OL-kvalifisering | 0-0 |
| 3 | 31. mai | 1979 | Irlands flagg Irland | Brann Stadion, Bergen | OL-kvalifisering | 2-1 |
| 4 | 28. juni | 1979 | Sveriges flagg Sverige | Gamla Ullevi, Göteborg | Nordisk mesterskap | 0-2 |
| 5 | 9. august | 1979 | Finlands flagg Finland | Väinölänniemen stadion, Kuopio | OL-kvalifisering | 1-0 |
| 6 | 15. august | 1979 | Sveriges flagg Sverige | Ullevaal Stadion, Oslo | Nordisk mesterskap | 2-0 |
| 7 | 29. august | 1979 | Østerrikes flagg Østerrike | Praterstadion, Wien | EM-kvalifisering | 0-4 |
| 8 | 12. september | 1979 | Belgias flagg Belgia | Ullevaal Stadion, Oslo | EM-kvalifisering | 1-2 |
| 9 | 26. september | 1979 | Vest-Tysklands flagg Vest-Tyskland | Lerkendal stadion, Trondheim | OL-kvalifisering | 2-0 |
| 10 | 26. oktober | 1979 | Finlands flagg Finland | Stavanger stadion, Stavanger | OL-kvalifisering | 1-1 |
| 11 | 1. november | 1979 | Portugals flagg Portugal | Estádio Nacional, Lisboa | EM-kvalifisering | 1-3 |
| 12 | 14. november | 1979 | Vest-Tysklands flagg Vest-Tyskland | Parkstadion, Baunatal | OL-kvalifisering | 1-0 |
| For Snøgg |
| 13 | 22. mai | 1980 | Bulgarias flagg Bulgaria | Ullevaal Stadion, Oslo | Vennskapskamp | 1-0 |
| 14 | 3. juni | 1981 | Romanias flagg Romania | Stadionul 23. august, București | VM-kvalifisering | 0-1 |
| 15 | 17. juni | 1981 | Sveits’ flagg Sveits | Ullevaal Stadion, Oslo | VM-kvalifisering | 1-1 |
|

Referanser
----------

1. ↑  «Profil på fotball.no». Arkivert fra originalen 26. mai 2012. Besøkt 14. november 2011.
2. ↑  Danmark-Norge 25. september 1971
3. ↑  NFF vil utestenge Dokken i 13 uker

Eksterne lenker
---------------

* (en) Roy Amundsen – Transfermarkt Rediger på Wikidata

* (en) Roy Amundsen – EU-Football.info Rediger på Wikidata

* (no) Roy Amundsen – Norges Fotballforbund Rediger på Wikidata